
[bookmark: _Toc256000000]EIROPAS PARLAMENTA REZOLŪCIJAS PRIEKŠLIKUMS
par Komisijas 2025. gada ziņojumu par Ukrainu

(2025/2259(INI))
Eiropas Parlaments,
–	ņemot vērā Parlamenta iepriekšējās rezolūcijas par Ukrainu,
–	ņemot vērā Komisijas dienestu 2025. gada 4. novembra darba dokumentu “Ukraine 2025 Report” (2025. gada ziņojums par Ukrainu) (SWD(2025)0759) un tam pievienoto Komisijas paziņojumu “2025. gada paziņojums par ES paplašināšanās politiku” (COM(2025)0690),
–	ņemot vērā Reglamenta 55. pantu,
–	ņemot vērā Ārlietu komitejas ziņojumu (A10-0000/2026),
A.	tā kā Parlaments visstingrākajā veidā nosoda Krievijas agresiju pret Ukrainu un atbalsta Ukrainas tiesības uz suverenitāti, neatkarību un teritoriālo integritāti tās starptautiski atzītajās robežās;
B.	tā kā Ukraina ir izrādījusi ievērojamu noturību ceļā uz dalību Eiropas Savienībā, neraugoties uz to, ka joprojām turpinās Krievijas agresijas karš;
C.	tā kā Ukraina joprojām ir apņēmības pilna saskaņot savus tiesību aktus ar ES acquis;
D.	tā kā ir panākts progress, tomēr ir jāpieliek lielākas pūles, lai stiprinātu tiesiskumu Ukrainā un apkarotu korupciju;
E.	tā kā Ukrainas demokrātijas institūcijas karastāvoklī ir apliecinājušas spēju pielāgoties; tā kā Ukrainai būtu jāturpina darbs, lai nodrošinātu pārredzamību un varas līdzsvaru;
F.	tā kā pilsoniskā sabiedrība joprojām ir noturības un demokrātijas balsts Ukrainā, lai gan pret aktīvistiem vērsta spiediena gadījumi rada bažas un prasa valdības rīcību;
G.	tā kā ES integrācija tiek plaši atbalstīta visā Ukrainas sabiedrībā un institūcijās un joprojām ir būtisks Ukrainas demokrātiskās attīstības virzītājspēks,
I. Pašreizējais stāvoklis saistībā ar Krievijas agresijas karu un ES sankcijām
1.	vēlreiz apliecina savu nelokāmo solidaritāti ar Ukrainas tautu un atbalstu valsts neatkarībai, suverenitātei un teritoriālajai integritātei tās starptautiski atzītajās robežās; stingri uzsver Ukrainas neatņemamās tiesības uz pašaizsardzību saskaņā ar ANO Statūtu 51. pantu;
2.	aicina ES un tās dalībvalstis palielināt palīdzību, lai atbalstītu Ukrainas tiesības uz pašaizsardzību; uzstāj, ka ES un tās dalībvalstīm kopā ar partneriem un sabiedrotajiem ir jāveicina stingras un juridiski saistošas drošības garantijas Ukrainai, lai atturētu Krieviju no turpmākas agresijas;
3.	atzinīgi vērtē Komisijas 2026. gada janvāra paziņojumu, ka tā 2026.–2027. gadā nodrošinās 90 miljardus EUR kritiski svarīgam atbalstam Ukrainas budžeta un militārajām vajadzībām;
II. Apņemšanās pievienoties ES
4.	ļoti atzinīgi vērtē Ukrainas pastāvīgo apņēmību izpildīt prasības dalībai ES; atzinīgi vērtē to, ka ir pabeigts pārbaudes process attiecībā uz visām kopām, un stingri mudina Ungāriju pārtraukt piemērot veto sarunu kopu atvēršanai; atzinīgi vērtē Komisijas un Padomes prezidentvalsts Kipras lēmumu turpināt sarunas tehniskā līmenī, gaidot sarunu sākšanu nākotnē;
III. Demokrātija, tiesiskums un cīņa pret korupciju
5.	atzīst Ukrainas ārkārtējos centienus kara laikā stiprināt demokrātijas institūcijas; atzinīgi vērtē Ukrainas progresu tiesu sistēmas reformā un cīņā pret korupciju; aicina panākt noturīgu progresu šajās kritiski svarīgajās jomās;
6.	atzinīgi vērtē to, ka ir pieņemts 10 punktu reformu prioritāšu plāns, par kuru ES un Ukraina vienojās 2025. gada decembrī un kura mērķis ir stiprināt tiesiskumu un uzlabot korupcijas apkarošanas pasākumus;
7.	atzīst centienus, kas veikti, lai sagatavotos demokrātiskām vēlēšanām, kuras notiks pēc karastāvokļa atcelšanas; atzinīgi vērtē parlamenta sēžu tiešraides atjaunošanu, kas ir stiprinājusi Ukrainas demokrātisko leģitimitāti;
8.	atkārtoti uzsver Augstākās radas būtisko lomu reformu ātrā pieņemšanā;
9.	mudina Ukrainu turpināt risināt jautājumus, kas kavē tiesu sistēmas reformu, jo īpaši attiecībā uz tiesu iestāžu neatkarību; aicina reformēt Drošības dienestu un Valsts izmeklēšanas biroju, pamatojoties uz prezidenta Zelenska iniciatīvu, par ko tika paziņots 2026. gada 2. janvārī;
10.	aicina pārskatīt karastāvokļa pasākumus, tostarp t. s. Lozovija grozījumus, un pirmstiesas apcietinājuma praksi; mudina nodrošināt lielāku pārredzamību attiecībā uz piekļuvi publiskajiem reģistriem, vienlaikus atzīstot kara laika drošības vajadzības; atzinīgi vērtē to, ka ir ieviests jauns likums par lobēšanu;
11.	atzinīgi vērtē specializēto pretkorupcijas aģentūru progresu augsta līmeņa lietu atklāšanā un saukšanā pie atbildības par tām; atzinīgi vērtē trauksmes cēlēju mehānismu īstenošanu; mudina Ukrainu nodrošināt, ka korupcijas apkarošanas iestādes saglabā neatkarību, izmantojot pārredzamus iecelšanas procesus un stingrus aizsardzības pasākumus pret politisko un tiesu iestāžu spiedienu;
12.	atzinīgi vērtē Ukrainas dalību Ekonomiskās sadarbības un attīstības organizācijas (ESAO) Darba grupā kukuļošanas jautājumos kā pozitīvu soli ceļā uz pilntiesīgu dalību ESAO; atzīst Ukrainas progresu kukuļošanas apkarošanas tiesību aktu īstenošanā attiecībā uz starptautiskajiem darījumiem;
IV. Pamatbrīvības un cilvēktiesības
13.	atzinīgi vērtē Ukrainas apņemšanos ievērot pamattiesības, neraugoties uz notiekošo Krievijas agresiju, jo īpaši īstenojot 2025. gada maijā pieņemto tiesiskuma ceļvedi; aicina Ukrainu nodrošināt pastāvīgu atbalstu vārda brīvībai un mediju neatkarībai; aicina pārskatīt karastāvokļa ierobežojumus, lai nodrošinātu, ka šādi ierobežojumi ir nepieciešami un samērīgi;
14.	pauž gandarījumu par to, ka Ukrainas pilsoniskā sabiedrība joprojām ir aktīva, neraugoties uz kara laikā piedzīvotajām grūtībām; mudina Ukrainas iestādes pastiprināt apspriešanos ar pilsonisko sabiedrību un sociālajiem partneriem un nodrošināt, ka no tiem saņemtais ieguldījums tiek pienācīgi ņemts vērā;
V. Reģionālā sadarbība un labas kaimiņattiecības
15.	atzinīgi vērtē Ukrainas pastiprinātos centienus saskaņot savas nostājas ar ES un Pasaules Tirdzniecības organizāciju; mudina cieši koordinēt starptautiskās tirdzniecības sarunas ar ES;
16.	atzinīgi vērtē Ukrainas un ES un tās dalībvalstu pastiprināto sadarbību drošības un aizsardzības jautājumos, jo īpaši izmantojot Eiropas Miera mehānismu;
VI. Sociālekonomiskās reformas
17.	mudina Ukrainas valdību pieņemt sistēmisku pieeju valsts pārvaldes reformai un publisko finanšu pārvaldībai, nodrošinot saskaņotību ar pašreizējo ceļvedi;
18.	atzinīgi vērtē Ukrainas Ekonomiskās drošības biroja un tā Līdzekļu atguves un pārvaldības aģentūras veiksmīgo reformu;
19.	mudina Ukrainu turpināt virzību uz integrāciju ES vienotajā tirgū; iesaka tai ievērot 10 prioritātes, kas izklāstītas ES un Ukrainas padziļinātas un visaptverošas brīvās tirdzniecības zonas prioritārajā rīcības plānā; atzinīgi vērtē Ukrainas pievienošanos ES “viesabonēšanai kā mājās” 2026. gada janvārī;
20.	aicina turpināt centienus liberalizēt kapitāla apriti, tostarp saskaņojot to ar Vienotās euro maksājumu telpas regulu[footnoteRef:2]1, un pastiprināt cīņu pret nelikumīgi iegūtu līdzekļu legalizāciju un teroristu finansēšanu; [2: 1 Eiropas Parlamenta un Padomes Regula (ES) Nr. 260/2012 (2012. gada 14. marts), ar ko nosaka tehniskās un darbības prasības kredīta pārvedumiem un tiešā debeta maksājumiem euro un groza Regulu (EK) Nr. 924/2009 (OV L 94, 30.3.2012., 22. lpp., ELI: http://data.europa.eu/eli/reg/2012/260/oj).] 

21.	atzinīgi vērtē Ukrainas efektīvo daudzlīmeņu pārvaldību; atzinīgi vērtē progresu decentralizācijas veicināšanā saskaņā ar prasībām par pievienošanos ES; aicina veikt turpmākas reformas, lai stiprinātu vietējo pašpārvaldi;
22.	atzinīgi vērtē to, ka Ukraina ir izpildījusi 63 no 68 reformu nosacījumiem, kas izklāstīti Ukrainas plānā, kuru sākotnēji bija paredzēts īstenot pēc kara beigām un kurš tomēr tika īstenots kara laikā, kas ļāva 2025. gadā izmaksāt 26,8 miljardus EUR; aicina turpināt īstenošanas centienus saskaņā ar Regulu (ES) 2024/792[footnoteRef:3]2, jo īpaši lai mudinātu Ukrainu pieskaņoties ES publiskā iepirkuma tiesību aktiem; [3: 2 Eiropas Parlamenta un Padomes Regula (ES) 2024/792 (2024. gada 29. februāris), ar ko izveido Ukrainas mehānismu (OV L, 2024/792, 29.2.2024., ELI: http://data.europa.eu/eli/reg/2024/792/oj).] 

VII. Enerģētika un ilgtspējīga attīstība
23.	atzinīgi vērtē ievērojamo progresu, kas panākts enerģētikas nozares reformu jomā, un Ukrainas pieskaņošanos Eiropas zaļā kursa un tīras rūpniecības kursa mērķiem; atzinīgi vērtē to, ka Ukraina ir guvusi labus panākumus sava nacionālā enerģētikas un klimata plāna īstenošanā, neraugoties uz to, ka Krievija ir nodarījusi lielus bojājumus Ukrainas energoinfrastruktūrai;
°
°	°
24.	uzdod priekšsēdētājai šo rezolūciju nosūtīt Padomei, Komisijai, Komisijas priekšsēdētājas vietniecei / Augstajai pārstāvei ārlietās un drošības politikas jautājumos, dalībvalstu valdībām un parlamentiem un Ukrainas valdībai un parlamentam.

<FootprintIntro></FootprintIntro>
Referents, pilnībā uzņemoties visu atbildību, apliecina, ka viņš savā ziņojumā nav iekļāvis pienesumu no interešu pārstāvjiem, uz kuriem attiecas Iestāžu nolīgums par obligātu pārredzamības reģistru[footnoteRef:4]1, vai no trešo valstu publisko iestāžu, tostarp to diplomātisko pārstāvniecību un vēstniecību, pārstāvjiem, kas būtu jānorāda šajā pielikumā saskaņā ar Reglamenta I pielikuma 8. pantu. [4: 1 Iestāžu nolīgums (2021. gada 20. maijs) starp Eiropas Parlamentu, Eiropas Savienības Padomi un Eiropas Komisiju par obligātu pārredzamības reģistru (OV L 207, 11.6.2021., 1. lpp., ELI: http://data.europa.eu/eli/agree_interinstit/2021/611/oj).] 

